《书怀 其一》
清代·吴嵩梁

青兰无冶容，托根况幽深。和风一以拂，扬芬出中林。

灼灼桃李颜，郁郁蓬艾阴。亭亭空谷花，耿耿持素心。

芳菲不自达，感气谁相寻。采佩愿及时，毋令霜露侵。

作者简介：（1766—1834）江西东乡人，字子山，号兰雪。嘉庆五年举人，由内阁中书官贵州黔西州知州。工诗，为王昶、翁方纲、法式善所推重。有《香苏山馆诗钞》。